คำสั่งสำนักงานตำรวจแห่งชาติ ที่ 368/2556 เรื่อง หลักเกณฑ์และเงื่อนไขในการพิจารณากรณีคนต่างด้าวขออนุญาตอยู่ในราชอาณาจักรเป็นการชั่วคราว (เพิ่มเติม)
คำสั่งสำนักงานตำรวจแห่งชาติ
คำสั่งสำนักงานตำรวจแห่งชาติ
ที่ ๓๖๘/๒๕๕๖
เรื่อง
หลักเกณฑ์และเงื่อนไขในการพิจารณากรณีคนต่างด้าว
ขออนุญาตอยู่ในราชอาณาจักรเป็นการชั่วคราว
(เพิ่มเติม)[๑]
 

ตามที่สำนักงานตำรวจแห่งชาติ ได้มีคำสั่ง ที่ ๗๗๗/๒๕๕๑ ลงวันที่ ๒๕
พฤศจิกายน พ.ศ. ๒๕๕๑ กำหนดหลักเกณฑ์และเงื่อนไขในการพิจารณากรณีคนต่างด้าวขออนุญาตอยู่ในราชอาณาจักรเป็นการชั่วคราวไว้แล้ว
นั้น

โดยที่เป็นการสมควรแก้ไขเพิ่มเติมหลักเกณฑ์และเงื่อนไขในการพิจารณากรณีคนต่างด้าวขออนุญาตอยู่ในราชอาณาจักรเป็นการชั่วคราว
ตามเหตุแห่งความจำเป็นข้อ ๒.๗ กรณีเป็นครู หรืออาจารย์หรือผู้เชี่ยวชาญในสถานศึกษาเอกชน
ให้สอดคล้องกับพระราชบัญญัติโรงเรียนเอกชน พ.ศ. ๒๕๕๐ และระเบียบคณะกรรมการส่งเสริมการศึกษาเอกชน
ว่าด้วยการกำหนดจำนวนครูและบุคลากรทางการศึกษาของโรงเรียนเอกชนในระบบ พ.ศ. ๒๕๕๑
แก้ไขเพิ่มเติม (ฉบับที่ ๒) พ.ศ. ๒๕๕๑

นอกจากนี้ สมควรแก้ไขเพิ่มเติมหลักเกณฑ์และเงื่อนไขในการพิจารณากรณีคนต่างด้าวขออนุญาตอยู่ในราชอาณาจักรเป็นการชั่วคราว
ตามเหตุแห่งความจำเป็นข้อ ๒.๒๕ กรณีเพื่อรับการรักษาพยาบาลหรือการพักฟื้น
หรือเพื่อดูแลผู้ป่วย ให้รองรับกฎกระทรวงกำหนดหลักเกณฑ์
วิธีการและเงื่อนไขในการตรวจการยกเว้นและการเปลี่ยนประเภทการตรวจลงตรา (ฉบับที่ ๔)
พ.ศ. ๒๕๕๕ และประกาศกระทรวงมหาดไทย เรื่อง
กำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทางซึ่งเข้ามาในราชอาณาจักรเป็นการชั่วคราวเพื่อรับการรักษาพยาบาลและผู้ติดตาม
ได้รับยกเว้นการตรวจลงตราและให้อยู่ในราชอาณาจักรได้ไม่เกินเก้าสิบวัน ลงวันที่ ๑๙
ธันวาคม พ.ศ. ๒๕๕๕

อาศัยอำนาจตามความในมาตรา ๑๑ (๔) แห่งพระราชบัญญัติตำรวจแห่งชาติ
พ.ศ. ๒๕๔๗ ประกอบตามมาตรา ๓๕ วรรคสาม แห่งพระราชบัญญัติคนเข้าเมือง พ.ศ. ๒๕๒๒
จึงให้ยกเลิกความในข้อ ๒.๗ และข้อ ๒.๒๕ ของหลักเกณฑ์การพิจารณาอนุญาตให้คนต่างด้าวอยู่ต่อในราชอาณาจักรแนบท้ายคำสั่งสำนักงานตำรวจแห่งชาติ
ที่ ๗๗๗/๒๕๕๑ ลงวันที่ ๒๕ พฤศจิกายน ๒๕๕๑
และให้ใช้ความตามตารางแนบท้ายคำสั่งนี้แทน

ทั้งนี้ ตั้งแต่วันที่ ๒๑ มิถุนายน พ.ศ. ๒๕๕๖ เป็นต้นไป


สั่ง ณ
วันที่ ๕ มิถุนายน พ.ศ. ๒๕๕๖
พลตำรวจเอก
อดุลย์ แสงสิงแก้ว
ผู้บัญชาการตำรวจแห่งชาติ
[เอกสารแนบท้าย]

๑. หลักเกณฑ์การพิจารณาอนุญาตให้คนต่างด้าวอยู่ต่อในราชอาณาจักร แนบท้ายคำสั่งสำนักงานตำรวจแห่งชาติ
ที่ ๓๖๘ / ๒๕๕๖ ลงวันที่ ๕ มิถุนายน พ.ศ. ๒๕๕๖

(ดูข้อมูลจากภาพกฎหมาย)







ปริยานุช/ผู้จัดทำ
๒๗ พฤศจิกายน
๒๕๕๖

อังศุมาลี/ผู้ตรวจ
๒๗ พฤศจิกายน
๒๕๕๖




















[๑] ราชกิจจานุเบกษา
เล่ม ๑๓๐/ตอนพิเศษ ๑๖๓ ง/หน้า ๓๐/๒๕ พฤศจิกายน ๒๕๕๖